Document ID: 32008D0397

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Απριλίου 2008
σχετικά με την εκκαθάριση των λογαριασμών των οργανισμών πληρωμών των κρατών μελών όσον αφορά δαπάνες που χρηματοδοτούνται από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) για το οικονομικό έτος 2007
[κοινοποιηθείσα υπό τον αριθμό Ε(2008) 1712]
(2008/397/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (1), και ιδίως τα άρθρα 30 και 33,
Μετά από διαβούλευση με την επιτροπή του Ταμείου,
Εκτιμώντας τα ακόλουθα:
(1)
Με βάση τους ετήσιους λογαριασμούς που υπέβαλλαν τα κράτη μέλη, οι οποίοι συνοδεύονται από τις απαιτούμενες πληροφορίες, πρέπει να εκκαθαριστούν οι λογαριασμοί των οργανισμών πληρωμών που αναφέρονται στο άρθρο 6 παράγραφος 2 του κανονισμού (ΕΚ) αριθ. 1290/2005 του Συμβουλίου. Η εκκαθάριση καλύπτει την πληρότητα, την ακρίβεια και την ειλικρίνεια των λογαριασμών που έχουν διαβιβασθεί βάσει των εκθέσεων που καταρτίστηκαν από τους οργανισμούς πιστοποίησης.
(2)
Σύμφωνα με το άρθρο 16 του κανονισμού (ΕΚ) αριθ. 883/2006 της Επιτροπής (2) σχετικά με τα στοιχεία που πρέπει να υποβάλλονται από τα κράτη μέλη και τις ενδιάμεσες πληρωμές των δαπανών που χρηματοδοτούνται από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), λαμβάνονται υπόψη για το οικονομικό έτος 2007 οι δαπάνες που πραγματοποιήθηκαν από τα κράτη μέλη μεταξύ της 16ης Οκτωβρίου 2006 και της 15ης Οκτωβρίου 2007.
(3)
Έχουν λήξει οι προθεσμίες που παρέχονται στα κράτη μέλη και αναφέρονται στο άρθρο 7 παράγραφος 2 του κανονισμού (ΕΚ) αριθ. 885/2006 της Επιτροπής (3) σχετικά με τη θέσπιση λεπτομερών κανόνων εφαρμογής της διαδικασίας εκκαθάρισης λογαριασμών του ΕΓΤΑΑ για την υποβολή στην Επιτροπή των εγγράφων που αναφέρονται στο άρθρο 8 παράγραφος 1 στοιχείο γ) του κανονισμού (ΕΚ) αριθ. 1290/2005 και στο άρθρο 7 παράγραφος 1 του κανονισμού (ΕΚ) αριθ. 885/2006.
(4)
Η Επιτροπή έλεγξε τις πληροφορίες που διαβιβάστηκαν και κοινοποίησε στα κράτη μέλη, πριν τις 31 Μαρτίου 2008, τα αποτελέσματα των ελέγχων της συνοδευόμενα από τις αναγκαίες τροποποιήσεις.
(5)
Σύμφωνα με το άρθρο 10 παράγραφος 1 πρώτο και τρίτο εδάφιο του κανονισμού (ΕΚ) αριθ. 885/2006, η απόφαση εκκαθάρισης λογαριασμών που αναφέρεται στο άρθρο 30 παράγραφος 1 του κανονισμού (ΕΚ) αριθ. 1290/2005 καθορίζει, με την επιφύλαξη μεταγενέστερων αποφάσεων σύμφωνα με το άρθρο 31 παράγραφος 1 του κανονισμού αυτού, τα ποσά των δαπανών που πραγματοποιήθηκαν σε κάθε κράτος μέλος κατά τη διάρκεια του σχετικού οικονομικού έτους και τα οποία αναγνωρίζεται ότι καταλογίζονται στο ΕΓΤΑΑ, με βάση τους λογαριασμούς που αναφέρονται στο άρθρο 8 παράγραφος 1 στοιχείο γ) του κανονισμού (ΕΚ) αριθ. 1290/2005 και τις μειώσεις και αναστολές των ενδιάμεσων πληρωμών για το σχετικό οικονομικό έτος, συμπεριλαμβανομένων των μειώσεων που αναφέρονται στο άρθρο 16 παράγραφος 4 τρίτο εδάφιο του κανονισμού (ΕΚ) αριθ. 883/2006.
(6)
Βάσει των ελέγχων που διενεργήθηκαν στους ετήσιους λογαριασμούς και στα συνοδευτικά έγγραφα η Επιτροπή μπορεί να λάβει, για ορισμένους οργανισμούς πληρωμών, απόφαση σχετικά με την πληρότητα, την ακρίβεια και την ειλικρίνεια των λογαριασμών που έχουν υποβληθεί. Οι λεπτομέρειες που αφορούν τα εν λόγω ποσά περιλαμβάνονται στη συνοπτική έκθεση που υποβλήθηκε στην επιτροπή του Ταμείου μαζί με την παρούσα απόφαση.
(7)
Από τους ελέγχους που διενεργήθηκαν προκύπτει ότι οι πληροφορίες που υποβλήθηκαν από ορισμένους οργανισμούς πληρωμών απαιτούν συμπληρωματικές έρευνες και επομένως δεν καθίσταται δυνατή η εκκαθάριση των λογαριασμών τους στην παρούσα απόφαση.
(8)
Στο άρθρο 10 παράγραφος 2 δεύτερο εδάφιο του κανονισμού (ΕΚ) αριθ. 885/2006 αναφέρεται ότι τα προς ανάκτηση ή πληρωμή ποσά σε κάθε κράτος μέλος, σύμφωνα με την απόφαση εκκαθάρισης λογαριασμών που αναφέρεται στο άρθρο 10 παράγραφος 1 πρώτο εδάφιο του εν λόγω κανονισμού, καθορίζονται αφαιρώντας τις ενδιάμεσες πληρωμές που πραγματοποιήθηκαν για το εν λόγω οικονομικό έτος, δηλαδή το 2007, από τις δαπάνες που αναγνωρίζονται για το έτος αυτό σύμφωνα με την παράγραφο 1. Τα ποσά αυτά πρέπει να αφαιρεθούν ή να προστεθούν στην επόμενη ενδιάμεση πληρωμή ή στην τελική πληρωμή.
(9)
Σύμφωνα με το άρθρο 33 παράγραφος 8 του κανονισμού (ΕΚ) αριθ. 1290/2005, αν η ανάκτηση δεν γίνει πριν από το κλείσιμο ενός προγράμματος αγροτικής ανάπτυξης, οι δημοσιονομικές συνέπειες της μη ανάκτησης βαρύνουν κατά 50 % το οικείο κράτος μέλος και κατά 50 % τον κοινοτικό προϋπολογισμό και λαμβάνονται υπόψη είτε στο τέλος της τετραετούς προθεσμίας μετά την πρώτη διοικητική ή δικαστική πράξη με την οποία διαπιστώθηκε η παρατυπία είτε μετά την πάροδο οκτώ ετών αν η ανάκτηση βρίσκεται ενώπιων των εθνικών δικαστικών αρχών είτε κατά την περάτωση του προγράμματος εάν οι προθεσμίες αυτές λήγουν πριν από την περάτωση αυτή. Βάσει του άρθρου 33 παράγραφος 4 του εν λόγω κανονισμού, τα κράτη μέλη υποχρεούνται να υποβάλουν στην Επιτροπή, κατά τη διαβίβαση των ετήσιων λογαριασμών, ανακεφαλαιωτική κατάσταση των διαδικασιών ανάκτησης που κίνησαν κατόπιν παρατυπιών. Οι λεπτομερείς κανόνες για την εκπλήρωση της υποχρέωσης εκ μέρους των κρατών μελών να κοινοποιούν τα ποσά προς ανάκτηση ορίζονται στον κανονισμό (ΕΚ) αριθ. 885/2006. Στο παράρτημα ΙΙΙ του εν λόγω κανονισμού περιλαμβάνονται τα υποδείγματα των πινάκων 3 και 4 που πρέπει να υποβληθούν το 2008 από τα κράτη μέλη. Βάσει των συμπληρωμένων από τα κράτη μέλη πινάκων, η Επιτροπή πρέπει να αποφασίσει για τις οικονομικές συνέπειες της μη ανάκτησης παρατυπιών που είναι παλαιότερες των τεσσάρων ή οκτώ ετών, αντίστοιχα. Η παρούσα απόφαση δεν προδικάζει μελλοντικές αποφάσεις συμμόρφωσης σύμφωνα με το άρθρο 33 παράγραφος 5 του κανονισμού (ΕΚ) αριθ. 1290/2005.
(10)
Σύμφωνα με το άρθρο 33 παράγραφος 7 του κανονισμού (ΕΚ) αριθ. 1290/2005, ένα κράτος μέλος δύναται να αποφασίσει να παύσει την διαδικασία ανάκτησης, μετά την περάτωση ενός προγράμματος αγροτικής ανάπτυξης. Η απόφαση αυτή μπορεί να ληφθεί μόνον εάν το σύνολο των πραγματοποιηθέντων και των προβλεπόμενων εξόδων ανάκτησης υπερβαίνει το προς ανάκτηση ποσό ή εάν η ανάκτηση είναι αδύνατη λόγω αφερεγγυότητας του οφειλέτη ή των προσώπων που φέρουν τη νομική ευθύνη για την παρατυπία, η οποία αφερεγγυότητα έχει διαπιστωθεί και αναγνωριστεί σύμφωνα με το εθνικό δίκαιο του οικείου κράτους μέλους. Εάν η απόφαση αυτή ληφθεί εντός τεσσάρων ετών από την αρχική διοικητική ή δικαστική διαπίστωση, ή εντός οκτώ ετών εάν η ανάκτηση βρίσκεται ενώπιων εθνικών δικαστηρίων, το 100 % των οικονομικών συνεπειών της μη ανάκτησης θα πρέπει να βαρύνει τον κοινοτικό προϋπολογισμό. Στην ανακεφαλαιωτική κατάσταση που αναφέρεται στο άρθρο 33 παράγραφος 4 του κανονισμού (ΕΚ) αριθ. 1290/2005 αναφέρονται τα ποσά για τα οποία το κράτος μέλος αποφάσισε να μην επιδιώξει την ανάκτηση καθώς και οι λόγοι που υπαγορεύουν τη σχετική απόφαση. Τα ποσά αυτά δεν βαρύνουν τα οικεία κράτη μέλη και, κατά συνέπεια, βαρύνουν τον κοινοτικό προϋπολογισμό. Η παρούσα απόφαση λαμβάνεται με την επιφύλαξη μελλοντικών αποφάσεων συμμόρφωσης σύμφωνα με το άρθρο 33 παράγραφος 5 του εν λόγω κανονισμού.
(11)
Σύμφωνα με το άρθρο 30 παράγραφος 2 του κανονισμού (ΕΚ) αριθ. 1290/2005, η παρούσα απόφαση λαμβάνεται με την επιφύλαξη μεταγενέστερων αποφάσεων της Επιτροπής για τον αποκλεισμό από την κοινοτική χρηματοδότηση δαπανών που δεν πραγματοποιήθηκαν σύμφωνα με τους κοινοτικούς κανόνες,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την επιφύλαξη του άρθρου 2, στην παρούσα απόφαση εκκαθαρίζονται οι λογαριασμοί των οργανισμών πληρωμών των κρατών μελών όσον αφορά τις δαπάνες που χρηματοδοτήθηκαν από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), για το οικονομικό έτος 2007.
Στο παράρτημα Ι παρατίθενται τα ποσά προς ανάκτηση από ή προς καταβολή σε κάθε κράτος μέλος στο πλαίσιο κάθε προγράμματος αγροτικής ανάπτυξης, σύμφωνα με την παρούσα απόφαση συμπεριλαμβανομένων εκείνων που προκύπτουν από την εφαρμογή του άρθρου 33 παράγραφος 8 του κανονισμού (ΕΚ) αριθ. 1290/2005.
Άρθρο 2
Για το οικονομικό έτος 2007, οι λογαριασμοί των οργανισμών πληρωμών των κρατών μελών όσον αφορά τις δαπάνες κάθε προγράμματος αγροτικής ανάπτυξης που χρηματοδοτούνται από το ΕΓΤΑΑ, οι οποίοι παρατίθενται στο παράρτημα ΙΙ, διαχωρίζονται από την παρούσα απόφαση και θα αποτελέσουν αντικείμενο μεταγενέστερης απόφασης εκκαθάρισης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 30 Απριλίου 2008.

Labels: 4
15
19
6